KIRJALLINEN KYSYMYS P-1985/00 esittäjä(t): María Izquierdo Rojo (PSE) komissiolle. Hullun lehmän tautiin liittyvät vastuuttomuudet ja riskit Espanjassa.



Virallinen lehti nro 072 E , 06/03/2001 s. 0161 - 0162



KIRJALLINEN KYSYMYS P-1985/00 esittäjä(t): María Izquierdo Rojo (PSE) komissiolle (8. kesäkuuta 2000) Aihe: Hullun lehmän tautiin liittyvät vastuuttomuudet ja riskit Espanjassa Espanja on tuonut maahan Iso-Britanniasta peräisin olevaa naudanlihaa. Tämän vuoksi BSE-taudin seurannasta vastaava Euroopan unionin tiedekomitea katsoo, että Espanja kuuluu niihin maihin, joissa tämä tuhoisa tauti on todennäköinen. Onko olemassa riski, että Espanjassa olisi BSE-tautiin sairastuneita eläimiä? Kuinka paljon maahan on tuotu naudanlihaa? Mihin toimiin olisi ryhdyttävä riskien välttämiseksi? Onko Espanjassa todettu BSE-tautia? Onko komissio tietoinen, että Espanjan ministeriö on nostanut äläkän tästä EU:n selonteosta, jota se pitää vastuuttomana? David Byrnen komission puolesta antama vastaus (17. heinäkuuta 2000) 1. ja 2. Selonteko, johon arvoisa parlamentin jäsen viittaa, on tieteellisen ohjauskomitean laatima raporttiluonnos. Komitean aloitteesta se on nähtävissä Internet-sivuilla, samalla kun toivotaan saatavan uutta tieteellistä aineistoa ennen raportin viimeistelyä. Kysymykseen BSE-taudin riskistä Espanjassa, kriittisimmistä tuontieristä Espanjaan ja niiden merkittävyydestä ei voida vastata lopullisesti, ennen kuin saatavilla on tieteellisen ohjauskomitean lopullinen raportti maantieteellisestä riskistä Espanjassa. 3. Erityisen suuririskisen aineksen poistaminen ja tuhoaminen eläinten teurastuksen yhteydessä on tärkein yksittäinen toimenpide kansanterveyden suojelemiseksi, ellei voida täysin sulkea pois mahdollisuutta, että teuraseläinten joukossa on BSE-tartunnan saaneita. Nämä toimenpiteet ovat pakollisia kaikissa jäsenvaltioissa 1. lokakuuta 2000 lähtien. Yhteisö on jo toteuttanut muita toimenpiteitä, joista esimerkkeinä nisäkkäiden lihaluujauhon käyttökielto märehtijöiden rehuna, muiden eläinlajien rehuksi tarkoitetun lihaluujauhon tarvittava kuumuuskäsittely sekä elävien nautaeläinten ja nautaeläintuotteiden vientikielto maista, joissa BSE-tautia on esiintynyt runsaasti. Lisäksi BSE-taudin valvonta tehostuu kaikissa jäsenvaltioissa, kun 1. tammikuuta 2001 otetaan käyttöön välittömästi eläimen kuoltua tehtävät testit. 4. Espanjassa ei ole vahvistettuja BSE-tautitapauksia. 5. Komissio on tietoinen siitä, että Espanjan ministeri on luonnehtinut raporttia vastuuttomaksi. Komissio korostaa sitä, että raporttiluonnoksen on laatinut tieteellinen ohjauskomitea, joka opastaa komissiota muun muassa kaikissa tarttuviin spongiformisiin enkefalopatioihin (TSE-tauteihin), siis myös BSE-tautiin liittyvissä asioissa. Tämä elin on riippumaton ja toimii niin avoimesti kuin mahdollista, kuten muun muassa parlamentti on toivonut. Jotta kaikki asiasta kiinnostuneet tahot voisivat verrata eri jäsenvaltioita koskevia arvioita, tieteellinen ohjauskomitea on päättänyt julkistaa raporttiluonnokset sekä alustavan lausunnon Internetissä. Se on ilmaissut aikeensa ottaa asianmukaisesti huomioon kaikki ennen 20. kesäkuuta 2000 toimitetut huomautukset, mikäli ne koskevat riskinarviointia eivätkä riskinhallintaa. Komission tiedossa on, että tieteellinen ohjauskomitea on vakavasti pohtinut raportin julkistamista. Se päätyi julkistamiseen, koska katsoi vaatimuksen työnsä avoimuudesta edellyttävän sitä.